Ouers van mishandelde baba in hof(Argieffoto: Unsplash) Die saak teen twee ouers wat op klagte van kindermishandeling in hegtenis geneem is, het Maandag in die Noord-Gautengse hooggeregshof in Pretoria begin. Maroela Media het in Augustus verlede jaar berig dat die ouers van die babadogtertjie, toe ses maande oud, op strafregtelike klagte van poging tot moord, aanranding met die doel om ernstig te beseer en kindermishandeling in hegtenis geneem is. Dít het gevolg nadat AfriForum se privaatvervolgingseenheid ingegryp het ná die saak maande lank gesloer het. Dié eenheid het op 24 Julie 2020 twee dokters en ’n maatskaplike werker by ’n polisiestasie in Pretoria bygestaan om ’n klag van kindermishandeling teen die ouers in te dien. Dít nadat die dogtertjie vir ’n tweede keer in dieselfde hospitaal opgeneem is met beserings wat met kindermishandeling gestrook het. Die dokters het reeds in April verlede jaar ’n klag van kindermishandeling by die polisie ingedien toe die baba slegs vyf weke oud was. Die polisie het die saak aanvanklik ondersoek, maar die klaers ingelig dat die saak teen die ouers van die rol geskrap is omdat daar volgens die landdros ’n gebrek aan bewyse was. Die baba is tydelik in haar ouma se sorg geplaas, maar sy is daarna weer terug na haar ouers. Die privaatvervolgingseenheid het op 28 Julie skrywes aan die departement van maatskaplike ontwikkeling en die polisie gerig waarin geëis word dat die beweerde mishandeling van die baba onmiddellik aandag moet geniet om verdere trauma vir die slagoffer te voorkom. Albei ouers het onskuldig op die aanklagte teen hulle gepleit. “Die staat het vandag (Maandag) sy eerste getuie, ’n aangetroude familielid, geroep. Die familielid het getuig dat die ma van die baba haar gereeld verwaarloos het en dat die baba ook ondervoed was,” sê Jacques Broodryk, veldtogbestuurder by AfriForum. “Dit is uiters teleurstellend dat die polisie in die eerste plek met die ondersoek gesloer het, en die saak daarna boonop van die rol geskrap is ondanks sterk bewyse teen die beskuldigdes.” Volgens Broodryk het dít daartoe gelei dat die kind weereens erg aangerand is en by die dood omgedraai het. “Dit is ’n onskuldige kind wat nie verdien het om ’n slagoffer van haar eie ouers te word nie. Dit is hoog tyd dat hoëvlakamptenare ophou met lippediens oor geweld teen kinders en vroue, en eerder begin optree teen oortreders.” Die saak gaan Dinsdag voort.